

Jerv - Mjøndalen 2-1:

Det skulle altså gå over 20 000 minutter før en fikk kåret en vinner i kvallikkampen mellom Jerv og Mjøndalen.

Og det er Jerv som kan forlenge sesongen med minst en uke.

To ukers pause

For etter norsk fotballs lengste pause, så fikk endelig de to lagene spilt andre omgang på Levermyr stadion.

Jerv ledet 1-0 etter den første, som ble spilt for to uker siden. Eirik Haugstad scoret målet før ni minutter var spilt.

Danske Tonny Brochmann hadde muligheten til å doble ledelsen, men straffesparket hans gikk til himmels i overvannet på banen.

Dommer Kristoffer Hagenes fant ut at Levermyr ikke var spillbar lenger, og beordret en lenger pause enn vanlig.

På grunn av landslagspausen, så gikk det altså to uker før lagene kunne gjøre seg klar for de siste 45 minuttene.

Og det var Vegard Hansen som hadde brukt tiden best av trenerne.

Flyttet Sylling Olsen frem

Han gjorde ingen bytter i pausen, men Magnus Sylling Olsen, som spilte høyreback i den første omgangen, ble flyttet frem på kanten.

Dette skulle vise seg å være en svært god vurdering. For bare tolv minutter ut i andre omgang banket nettopp Sylling Olsen inn utligningen.

Men bruntrøyene fikk ikke juble lenge. For Brochmann hadde nok brukt de 14 dagene på å irritere seg over straffebommen. Og da han fikk muligheten, så dundret han hjemmelaget i ledelsen igjen.

Store Mjøndalen-sjanser

Mjøndalen presset på for et utligningsmål og skapte flere store sjanser.

Den største fikk Ulrik Arneberg etter at Jerv-keeper Øyvind Knutsen hadde mistet ballen ned i beina hans. Men Knutsen klarte på mirakuløst vis å komme tilbake og fikk slått ballen til corner.

På hjørnesparket kom Mjøndalen-keeper Sousha Makani opp. Han headet ballen i mål, men da hadde allerede Hagenes blåst frispark til hans keeperkollega.

– Vi er veldig skuffet

På overtid kom Sylling Olsen alene med Knutsen, men nok en gang gikk Knutsen seirende ut av duellen.

Dermed er det Jerv som møter Kongsvinger til kamp om å få møte Stabæk om en plass i neste års eliteserie.

– Det har vært litt spesielt ettersom vi har hatt 14 dager mellom omgangene, så det er fantastisk å gå seirende ut av denne kampen, sier Brochmann til TV 2.

Mjøndalen-trener Vegard Hansen var en slagen mann etter kampen.

– Det var bittert. Men vi gjorde et ærlig forsøk, sier han.

Men han syntes Mjøndalen hadde fortjent minst uavgjort.

– Vi hadde fortjent en goal og fått en halvtime til. Vi er veldig skuffet og lei oss nå, sier han.